Botha wil die horlosie weer in BBL terugdraaiJohan Botha. Foto: Jewel Samad/AFP. Johan Botha is terug vir die Hobart Hurricanes in vanjaar se weergawe van die Big Bash League in Australië. Die 36-jarige voormalige Protea-draaier het weliswaar in Januarie 2019 sy krieketstewels opgehang, maar die Hurricanes se base het sy arm gedraai om vir oulaas weer in hul kleure te speel. “Ek dink ek is fiksser as ooit tevore en ek kan steeds waarde tot die span voeg. Ek het na die spel verlang, maar ek wou aanvanklik nie ’n te groot bohaai daarvan gemaak het toe ons vir die eerste keer oor my moontlike terugkeer gepraat het nie,” het Botha gesê. Die veglustige draaier het 78 eendag- en 40 T20-wedstryde vir Suid-Afrika gespeel, terwyl hy ook 21 keer die span aangevoer het. Hy het altesaam 126 internasionale paaltjies geneem. Hy het later in sy loopbaan na Australië verhuis en in 2016 het hy sy Australiese burgerskap gekry. Botha het vandag sy terugkeer vir die Hurricanes teen die Sydney Sixers gemaak en hy het 18 lopies in sy twee boulbeurte afgestaan nadat hy die boulwerk geopen het. Nog ’n voormalige Protea, Colin Ingram, het 55 van 42 balle vir die Hurricanes geslaan. There's always something special happening when Botha is around.✨#TasmaniasTeam #BBL10 https://t.co/ElLUizsWcR — Hobart Hurricanes BBL (@HurricanesBBL) December 10, 2020